ELŐTERJESZTÉS

Sóly Község Önkormányzata Képviselő-testülete 2026. október 29. napján tartandó nyilvános, önálló ülésére

Tárgy: A Művelődési Ház terembérleti és konyhahasználati díjainak megállapítása, valamint a helyi civil és közösségi szerveződések teremhasználatának szabályozása.
Előterjesztő: Ispán Krisztina polgármester
Részt vett: Horváth Viktória művelődésszervező
Tisztelt Képviselő-testület!
A Képviselő-testület a 56/2022. (IX.29.) határozat számú önkormányzati határozatával állapította meg a Művelődési ház bérleti díját.
A sólyi kulturális élet és a közösségi tevékenységek hatékonyabb koordinálása, valamint a Művelődési Ház infrastrukturális fejlesztéseinek (különösen az új konyha kialakításának) fenntarthatósága érdekében szükséges a korábbi, mára elavult terembérleti díjak felülvizsgálata, az új szolgáltatások beárazása.
Az alábbiakban terjesztem elő a módosításra vonatkozó szakmai javaslatot:
1. Új terembérleti és konyhahasználati díjak magáncélú igénybevétel esetén
Az évek óta változatlan, elavult terembérleti díjak miatt indokolt a tarifák felülvizsgálata. Amennyiben a Művelődési Házat vagy annak konyháját magáncélra (pl. családi rendezvények, születésnapok, lakodalmak, privát összejövetelek), illetve kereskedelmi/profitorientált célra veszik igénybe, a bérlő a teljes díjat köteles megfizetni:
 A terembérlet díja: 3000 Ft / óra (elszámolása a kulcs átadásától a kulcs visszavételéig eltelt időszak alapján történik).
 A konyha bérleti díja: 10 000 Ft / alkalom (a használat kauciómentes).
2. Helyi civil szervezetek, közösségek és klubok kedvezményes használata
A sólyi közösségi élet és a helyi identitás megerősítése érdekében a helyi kezdeményezések támogatására az alábbi többszintű kedvezményrendszer bevezetését javaslom:
Évi háromszori díjmentes terem- és konyhahasználat a Sólyban bejegyzett szervezetek részére
A Sólyban bejegyzett civil szervezetek és egyesületek évente legfeljebb 3 alkalommal díjmentesen használhatják a Művelődési Ház termét és a konyhát is eseti rendezvényeik megvalósításához, amennyiben a program a sólyi lakosságot célozza meg, közcélú, közösségépítő vagy közösségmegtartó erővel bír, és megfelel a következő feltételeknek:
1. A rendezvény a szervezők számára nem generál profitot. Amennyiben a programhoz kapcsolódik is támogatói jegy vagy belépődíj, az abból származó teljes bevétel igazolhatóan kizárólag a rendezvény közvetlen önköltségét (pl. alapanyagok, fellépők díja) fedezi.
2. A feltételek teljesülése esetén a mentesség a konyha használati díjára is kiterjed.
Szankció: Amennyiben a rendezvény a költségek levonása után mégis haszonnal zárul, a szerveződés utólag a teljes terembérleti és konyhahasználati díj megfizetésére köteles.
3. Rendszeres tevékenységet végző közösségek mentessége
A Művelődési Házban heti vagy rendszeres időközönként próbát, foglalkozást tartó öntevékeny csoportok (bejegyzett alapítványok, egyesületek, valamint be nem jegyzett, önszerveződő helyi klubok) számára a rendszeres teremhasználat teljesen díjmentes.
•  A díjmentesség feltétele, hogy ezen közösségek a helyi önkormányzati és társadalmi rendezvényeken való fellépéseikkel, valamint folyamatos közösségmegtartó és értékközvetítő tevékenységükkel közvetlenül gazdagítják és fenntartják a település programkínálatát, aktív és értékes közösségi életet biztosít a sólyi lakosok számára.
Foglalási szabályok és az Önkormányzati prioritás
A rendezvények ütközésének elkerülése érdekében a terem biztosítása a bejegyzett és be nem jegyzett formációk részére az alábbi szabályok szerint történik:
A Művelődési Ház helyiségeit a megnevezett dátumok és az intézményvezetővel előre egyeztetett naptár figyelembevételével lehet igénybe venni.
Elsőbbségi szabály: A naptár összeállításánál és a szabad időpontok kiosztásánál a Sóly Község Önkormányzata által szervezett hivatalos rendezvények és ünnepségek minden esetben abszolút elsőbbséget élveznek. Amennyiben egy civil rendezvény időpontja önkormányzati programmal ütközik, a civil szerveződés köteles új, egyeztetett időpontot választani.
Konyhahasználati feltételek és anyagi felelősségvállalás
A Művelődési Ház újonnan kialakított konyhájának és nagy értékű gépparkjának megóvása érdekében a használat – a bérleti díj megfizetésétől vagy a díjmentességtől függetlenül – az alábbi szigorú feltételekhez kötött:
Felelősségvállalás és helyrehozatal: A konyha használója (bérlő vagy kijelölt rendezvényszervező) a kulcsok átvételével teljes körű anyagi és jogi felelősséget vállal a helyiségért és a berendezési tárgyakért. A konyhában történő rongálás, károkozás, vagy a gépek nem rendeltetésszerű használatából eredő meghibásodás esetén a használó köteles azt saját költségén teljeskörűen helyrehozni, az eredeti állapotot visszaállítani, illetve a keletkezett kárt megtéríteni.
Tisztasági kötelezettség: A használó köteles betartani az élelmiszerbiztonsági előírásokat. A bérlőt a rendezvény után szigorú tisztasági kötelezettség terheli: a konyhát kitakarított, elmosogatott állapotban köteles visszaadni a kulcs leadásakor.
Kérem a Tisztelt Képviselő-testületet, hogy a fenti szempontokat figyelembe véve, az előterjesztést megtárgyalni szíveskedjen.
HATÁROZATI JAVASLAT
       /2026 (X.29.) határozat
Sóly Község Önkormányzatának Képviselő-testülete megtárgyalta a Művelődési Ház terembérletére vonatkozó előterjesztést, és az alábbi döntést hozza:
1.  A Képviselő-testület a Művelődési Ház új terembérleti díját magán- és profitorientált célra 3000 Ft/óra (alanyi adómentes) összegben, az új konyha bérleti díját pedig 10 000 Ft/alkalom (alanyi adómentes) összegben állapítja meg.2027 november 1-ei hatállyal.
2.  A Képviselő-testület jóváhagyja, hogy a konyha mindenkori használója teljes körű anyagi felelősséggel tartozik a berendezésért, és rongálás vagy meghibásodás esetén köteles azt saját költségén helyrehozni.
3.  A Képviselő-testület jóváhagyja a Sólyban bejegyzett civil szervezetek és egyesületek eseti (évi 3 alkalom), valamint a helyi klubok rendszeres díjmentes terem- és konyhahasználati jogát, amennyiben azok kötelezően teljesítik a profitmentes, közösségépítő, valamint a települési rendezvényeken való aktív, közösségmegtartó közreműködési feltételeket.
4.  A Képviselő-testület elrendeli, hogy a teremfoglalások során az önkormányzati rendezvények elsőbbséget élveznek.
5.  A Képviselő-testület 2027. november 1. napjától visszavonja a 56/2022. (IX.29.) számú önkormányzati határozatát.

Határidő: folyamatos
Felelős: Ispán Krisztina polgármester
Sóly, 2026.10.20.
                                                  Ispán Krisztina
                                                     polgármester
